9030 norske ungdommer leverte i dag brev til sine fylkesmenn der de protesterer mot at norske 16- og 17-åringer kan gifte seg.

– Skal vi endre verden, må vi begynne med oss selv! Hvert år blir 15 millioner jenter gift som barn. For å få slutt på barneekteskap må det bli forbudt i alle land, også i Norge, sier Eivind Elverum (17), en av ungdommene som har sendt brev til sin fylkesmann.

Fylkesmennene får brevene fordi det etter norsk lov er fylkesmannen sammen med foreldrene, som må godkjenne ekteskap for mindreårige.

Få kjenner til loven

Plan International Norge har i forbindelse med aksjonen fått Norstat til å gjennomføre en undersøkelse om i hvilken grad loven er kjent i Norge.

Resultatet var at 59 prosent svarte at de ikke var klar over at mindreårige har lov til å gifte seg i Norge.

Bare 41 prosent av de spurte svarte ja på spørsmålet «Norsk lov sier at 16- og 17-åringer kan gifte seg med samtykke fra foreldre og tillatelse fra Fylkesmannen. Visste du at 16- og 17-åringer kan gifte seg i Norge?»

Ingen søknader i Norge

I praksis er det ikke mange barneekteskap i Norge.

– Ingen av fylkesmennene mottok noen søknad om dispensasjon for alderskrav i 2016. Det er derfor ikke noe særlig omfang i Norge, sier seniorrådgiver Line Torvik i Barne- og likestillingsdepartementet til NRK.

Selv om det er svært få barneekteskap i Norge, mener Plan International Norge at det er viktig å jobbe for et forbud i Norge.

– Det er en global bevegelse på gang. Vi ser noen bedringer, og at mange mobiliserer for å få slutt på dette. Men vi kan ikke stoppe nå – Norge må også med, sier generalsekretær i Plan, Kjell Erik Øie,

Laster kart, vennligst vent... For å se dette innholdet, må du aktivere JavaScript i nettleseren din. Land med forbud mot ekteskap for mindreårige.

Forbudt i flere land

Internasjonalt er kampen mot barneekteskap et av FNs bærekraftsmål for 2015–2030.

Fakta om FNs bærekraftsmål 2015-2030 Ekspandér faktaboks 1. Utrydde all fattigdom. Ingen skal leve under 1,25 dollar dagen.

2. Utrydde sult, oppnå matsikkerhet, bedre ernæring og bærekraftig landbruk.

3. Sikre helse og trivsel.

4. Sikre inkluderende og likeverdig kvalitetsutdanning for alle.

5. Oppnå likestilling, og styrke alle kvinner og jenter.

6. Sikre bærekraftig forvaltning av vann og sanitæranlegg for alle.

7. Sikre tilgang til bærekraftig energi som alle kan ha råd til.

8. Fremme bærekraftig økonomisk vekst og full sysselsetting.

9. Bygge infrastruktur, fremme inkluderende og bærekraftig industrialisering og bidra til innovasjon.

10. Redusere ulikhet innad i, og mellom, land.

11. Bygge inkluderende, robuste og bærekraftige byer og bosetninger.

12. Sikre bærekraftig forbruk, og gode produksjonssystemer.

13. Bekjempe klimaendringer og konsekvensene av disse.

14. Bevare hav og marine ressurser.

15. Beskytte og fremme økosystemer og naturressurser på en bærekraftig måte.

16. Fremme fredelige og rettferdige samfunn og institusjoner for bærekraftig utvikling.

17. Styrke global partnerskap for bærekraftig utvikling.

(Kilde: Forum for Utvikling og Miljø) (NTB)

Selv om barneekteskap er svært utbredt i en rekke land, har flere land i 2017 innført forbud mot å inngå ekteskap for personer under 18 år.

I løpet av året har Danmark, samt de mellomamerikanske landene Costa Rica, El Salvador, Guatemala og Honduras alle innført forbud.

Land med høyest andel barneekteskap Ekspandér faktaboks Prosent av kvinner som var under 18 år første gang de giftet seg. Niger: 76 prosent Den sentralafrikanske republikk: 68 prosent Tsjad: 68 prosent Mali: 55 prosent Bangladesh: 52 prosent Burkina Faso: 52 prosent Guinea: 52 prosent Sør-Sudan: 52 prosent Mosambik: 48 prosent India: 47 prosent Malawi: 46 prosent Somalia: 45 prosent Nigeria: 43 prosent Eritrea: 41 prosent Etiopia: 41 prosent Madagaskar: 41 prosent Nicaragua: 41 prosent Uganda: 40 prosent Sierra Leone: 39 prosent Kamerun: 38 prosent Tallene fra Unicef er presentert i 2016 og baserer seg på de ferskeste tallene fra perioden 2008–2014.

Også andre steder i verden har kampen mot barneekteskap fått resultater.

– Vi ser at Bangladesh, som har lenge vært et «verstingland» i verden, opplever at andelen jenter under 18 år som blir giftet bort, har sunket fra 65 prosent til 52 prosent, sier Øie.